Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Асоцијација за згрижување и вдомување на бездомни животни Бездомни животни без граници Скопје, поднесена преку полномошник Снежана Дичевска од Скопје, против Општина Македонска Каменица, по предметот Барање за пристап до информации од јавен карактер, на 12.05.2023 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Асоцијација за згрижување и вдомување на бездомни животни Бездомни животни без граници Скопје, поднесена преку полномошник Снежана Дичевска од Скопје, против Општина Македонска Каменица, заведена во Агенцијата под бр.08-192 на 04.05.2023 година, по предметот Барање за пристап до информации од јавен карактер,**поради тоа што Жалбата се смета за повлечена**.

**О Б Р А З Л О Ж Е Н И Е**

Асоцијација за згрижување и вдомување на бездомни животни Бездомни животни без граници Скопје, на 05.04.2023 година, поднела Барање за пристап до информации од јавен карактер до Општина Македонска Каменица, со кое побарала да и се достави по е-маил следната информација:

„1. Целокупниот извештај за бројот на заловени, третирани, еутаназирани и угинати кучиња на територија на Општина Македонска Каменица од страна на ВСЦ Т. В. К. во периодот од склучувањето на јавната набавка во демекври 2022 година, заклучно со 31.3.2023 година. Информациите ги бараме во форматот определен со член (20), став (2) од Правилникот за интервенции и третман на бездомните кучиња (44/21).“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-192 од 04.05.2023 година.

Агенцијата со електронски допис бр.08-192 од 05.05.2023 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата достави е-маил во кој наведува дека: „..Ве информираме за причините за доцнењето од наша страна, прво барањето за пристап до информации од јавен карактер...беше некомплетно (недостасува печат од здружението, податоци за овластеното лице и овластувањето) и второ вработеното лице во општина Македонска Каменица овластено за информации од јавен карактер одредено време е отсутна од работа.“

На 12.05.2023 година, Барателот на информации до Агенцијата достави е-маил во кој наведува: „Ве известувамe дека го добивме одговорот на барањето ...Ве известуваме дека нема потреба од понатамошно постапување по жалбата.“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**